Κανονισμός (ΕΚ) αριθ. 815/2003 του Συμβουλίου

της 8ης Μαΐου 2003

για την εφαρμογή του άρθρου 12 του κανονισμού (ΕΚ) αριθ. 2501/2001 για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2002 έως τις 31 Δεκεμβρίου 2004

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2501/2001 του Συμβουλίου, της 10ης Δεκεμβρίου 2001, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2002 έως τις 31 Δεκεμβρίου 2004(1), και ιδίως το άρθρο 12 παράγραφοι 5 και 8 αυτού,

την πρόταση της Επιτροπής,

Εκτιμώντας τα ακόλουθα:

(1) Οι δασμολογικές προτιμήσεις που αναφέρονται στα άρθρα 7 και 10 του κανονισμού (ΕΚ) αριθ. 2501/2001 θα πρέπει να καταργηθούν όσον αφορά τα προϊόντα, καταγωγής δικαιούχου χώρας, για έναν τομέα που πληρούσε, επί τρία συνεχή έτη, κάποιο από τα κριτήρια που καθορίζονται στον ανωτέρω κανονισμό.

(2) Οι δασμολογικές προτιμήσεις που είχαν καταργηθεί στο πλαίσιο προηγούμενων συστημάτων, θα πρέπει να επανεισαχθούν για τομέα ο οποίος δεν πληρούσε, επί τρία συνεχή έτη, τα κριτήρια που καθορίζονται στον ανωτέρω κανονισμό.

(3) Τα πιο πρόσφατα διαθέσιμα και πλήρη στατιστικά στοιχεία για τον προσδιορισμό των τομέων που πληρούν τις προϋποθέσεις του κανονισμού (ΕΚ) αριθ. 2501/2001, είναι τα στοιχεία για τα έτη 1997 έως 1999.

(4) Η ημερομηνία εφαρμογής του παρόντος κανονισμού θα πρέπει να καθοριστεί, λαμβανομένης υπόψη της ανάγκης να προσαρμοστούν οι οικονομικοί φορείς στους νέους τελωνειακούς δασμούς που καθορίζονται.

(5) Το παράρτημα Ι του κανονισμού (ΕΚ) αριθ. 2501/2001 θα πρέπει να αντικατασταθεί για να συμπεριλάβει την κατάργηση ή την αποκατάσταση των δασμολογικών προτιμήσεων που αναφέρονται στα άρθρα 7 και 10.

(6) Η προϋπόθεση της παραγράφου 8 του άρθρου 12 του κανονισμού (ΕΚ) αριθ. 2501/2001 του Συμβουλίου, σύμφωνα με την οποία η κατάργηση των δασμολογικών προτιμήσεων δεν ισχύει στις περιπτώσεις κατά τις οποίες οι δικαιούχες χώρες υφίστανται μείωση του πραγματικού τους Ακαθάριστου Εγχώριου Προϊόντος κατά τουλάχιστον 3 %, πληρούται από την Αργεντινή, την Ουρουγουάη και τη Βενεζουέλα όσον αφορά την πλέον πρόσφατη δωδεκάμηνη περίοδο για την οποία υπάρχουν διαθέσιμα στοιχεία.

(7) Η επιτροπή του άρθρου 37 του κανονισμού (ΕΚ) αριθ. 2501/2001 δεν γνωμοδότησε ευνοϊκά για την πρόταση κανονισμού της Επιτροπής, που υπέβαλε η τελευταία αυτή, όσον αφορά τα αναγκαία μέτρα εφαρμογής του άρθρου 12 του κανονισμού (ΕΚ) αριθ. 2501/2001,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Καταργούνται κατά 50 % από την 1η Νοεμβρίου 2003 και κατά 100 % από την 1η Μαΐου 2004 οι δασμολογικές προτιμήσεις που προβλέπονται στα άρθρα 7 και 10 του κανονισμού (ΕΚ) αριθ. 2501/2001, όσον αφορά τα προϊόντα καταγωγής των δικαιούχων χωρών που απαριθμούνται στο παράρτημα Ι του παρόντος κανονισμού, για τους τομείς που αναφέρονται σε αυτό το παράρτημα για κάθε εν λόγω χώρα.

2. Επανεισάγονται από την 1η Ιανουαρίου 2003 οι δασμολογικές προτιμήσεις που προβλέπονται στα άρθρα 7 και 10 του κανονισμού (ΕΚ) αριθ. 2501/2001, όσον αφορά τα προϊόντα καταγωγής των δικαιούχων χωρών που απαριθμούνται στο παράρτημα ΙΙ του παρόντος κανονισμού, για τους τομείς που αναφέρονται σε αυτό το παράρτημα για κάθε εν λόγω χώρα.

3. Το παράρτημα Ι του κανονισμού (ΕΚ) αριθ. 2501/2001 του Συμβουλίου αντικαθίσταται από το παράρτημα ΙΙΙ του παρόντος κανονισμού.

Άρθρο 2

Ο παρών κανονισμός αρχίζει να ισχύει από την ημέρα δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαΐου 2003.

Για το Συμβούλιο

Ο Πρόεδρος

Μ. Χρυσοχοΐδης

(1) ΕΕ L 346 της 31.12.2001, σ. 1.

ΠΑΡΑΡΤΗΜΑ I

Τομείς για τους οποίους καταργούνται οι δασμολογικές προτιμήσεις

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Τομείς για τους οποίους επανεισάγονται οι δασμολογικές προτιμήσεις

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙII

"ΠΑΡΑΡΤΗΜΑ I

Χώρες και εδάφη που δικαιούνται να υπαχθούν στο κοινοτικό σύστημα γενικευμένων δασμολογικών προτιμήσεων

>ΘΕΣΗ ΠΙΝΑΚΑ>"